पीएम मोदी ने नवरात्रि पर देशवासियों को बधाई दी
प्रधानमंत्री नरेन्द्र मोदी ने मंगलवार को नवरात्रि, गुड़ी पड़वा, बैसाखी, यूगादी, विशु, नवरेह सहित अन्य त्योहारों के अवसर पर देशवासियों को बधाई दी और कहा कि ये पर्व भारत की विविधता और ‘‘एक भारत-श्रेष्ठ भारत’’ की भावना को दर्शाते हैं।
नयी दिल्ली: प्रधानमंत्री नरेन्द्र मोदी ने मंगलवार को नवरात्रि, गुड़ी पड़वा, बैसाखी, यूगादी, विशु, नवरेह सहित अन्य त्योहारों के अवसर पर देशवासियों को बधाई दी और कहा कि ये पर्व भारत की विविधता और ‘‘एक भारत-श्रेष्ठ भारत’’ की भावना को दर्शाते हैं। उन्होंने ट्वीट किया, ‘‘अगले कुछ दिनों तक देश भर में विभिन्न त्योहार मनाए जाएंगे। ये त्योहार भारत की विविधता और एक भारत श्रेष्ठ भारत की भावना को दर्शाते हैं। मैं कामना करता हूं कि ये विशेष अवसर सभी के जीवन में सुख-समृद्धि लेकर आएं और भाईचारे का विस्तार करें।’’ उन्होंने सिलसिलेवार ट्वीट कर नवरात्रि और नव संवत्सर की भी देशवासियों को बधाई दी। उन्होंने कहा, ‘‘देशवासियों को नवरात्रि की ढेरों शुभकामनाएं। जय माता दी।’’ एक अन्य ट्वीट में उन्होंने कहा, ‘‘सभी देशवासियों को नव संवत्सर की मंगलकामनाएं। यह पावन अवसर हर किसी के जीवन में हर्षोल्लास लेकर आए।’’ प्रधानमंत्री ने जलियांवाला बाग नरसंहार के शहीदों को दी श्रद्धांजलिप्रधानमंत्री नरेन्द्र मोदी ने जलियांवाला बाग नरसंहार के शहीदों को मंगलवार को श्रद्धांजलि अर्पित की। उन्होंने ट्वीट किया, ‘‘जलियांवाला बाग के शहीदों को मैं श्रद्धांजलि देता हूं। उनका साहस, बलिदान और उनकी वीरता हर भारतीय को मजबूती देते हैं।’’ देश की आजादी के इतिहास में 13 अप्रैल का दिन एक दुखद घटना के साथ दर्ज है। वर्ष 1919 में आज ही के दिन अमृतसर के जलियांवाला बाग में एक शांतिपूर्ण सभा के लिए जमा हुए हजारों लोगों पर अंग्रेजी हुकूमत ने अंधाधुंध गोलियां बरसाई थीं, जिसमें बड़ी संख्या में लोग मारे गए थे। इतिहास के पन्नों में यह घटना जलियांवाला बाग नरसंहार के रूप में दर्ज है। इनपुट-भाषा